Stori 3: Faswan Man Mo Woman
?OLSEM wanem pija ya i defren long hemia we yumi jes luk long narafala pej? Yes, i tru, i gat tu man long pija ya. Hemia faswan man mo woman. ?Hu i wokem tufala ya? God nao i wokem tufala. ?Yu yu save prapa nem blong God? Nem blong hem, Jeova. Mo nem blong faswan man mo woman ya, hemia Adam mo Iv.
Blong wokem Adam, God i tekem sam graon nao i wokem wan bodi we i stret gud olgeta, wan bodi blong man. Ale, hem i blu long nus blong Adam, mo man ya i laef.
Jeova God i givim wok long Adam. Hem i askem long Adam blong putum nem blong ol defdefren kaen anamol. Ating Adam i lukluk longtaem ol fasin blong ol wanwan anamol ya, blong hem i save jusum wan nem we i stret long olgeta. Taem Adam i stap putum nem blong ol anamol, hem i luksave wan samting. ?Yu save wanem samting ya?
Olgeta anamol oli gat wan fren blong olgeta. I gat papa elefen mo mama elefen, i gat papa laeon mo mama laeon. Be Adam i no gat wan fren blong hem. Taswe Jeova i mekem se Adam i slip we i slip, mo hem i tekemaot wan rib long bodi blong Adam. Nao Jeova i yusum rib ya blong wokem wan woman blong Adam.
!Adam i glad tumas! !Mo tingbaot olsem wanem Iv i mas glad blong laef long wan naesfala garen olsem! Naoia tufala i save gat pikinini, mo olgeta evriwan oli save harem gud blong laef tugeta.
Jeova i wantem se Adam mo Iv i laef olwe. Hem i wantem se tufala wetem ol pikinini blong tufala oli mekem ful wol i kam wan naesfala ples olsem garen blong Iden. I sua se Adam mo Iv i glad tumas taem tufala i kasem wok ya. ?Sipos yu yu bin gat janis blong mekem wok ya, bambae yu harem gud blong mekem? Be tufala i no harem gud blong longtaem. Bambae yumi luk from wanem i olsem.
Ol Sam 83:18, NW; Eksodas 3:14, futnot; Jenesis 1:26-31; 2:7-25.
Ol Kwestin
- ?Olsem wanem pija long Stori 3 i defren long pija long Stori 2?
- ?Hu i mekem faswan man? ?Wanem nem blong man ya?
- ?God i givim wanem wok long Adam?
- ?From wanem God i mekem Adam i slip we i slip?
- ?Adam mo Iv tufala i save stap laef blong hamas yia? ?Wanem wok we Jeova i wantem tufala blong mekem?
Sam narafala kwestin
- Ridim Ol Sam 83:18, NW mo Eksodas 3:14, futnot.
?Wanem nem blong God? ?Wanem posisen we hem nomo i holem antap long wol ya? (Jer. 16:21; Dan. 4:17)
- Ridim Jenesis 1:26-31
?Wanem laswan samting we God i wokem long namba sikis dei? ?Olsem wanem samting ya we God i wokem i defren long ol anamol? (Jen. 1:26)
?Jeova i givim wanem long man mo ol anamol? (Jen. 1:30)
- Ridim Jenesis 2:7-25
?Olsem wanem Adam i mekem wok ya blong putum nem blong ol anamol? (Jen. 2:19)
?Jenesis 2:24 i givhan long yumi blong kasem save long wanem tingting blong Jeova long saed blong mared, fasin seraot, mo divos? (Mat. 19:4-6, 9)
quy_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn ibo_Latn tpi_Latn tpi_Latn ibo_Latn tpi_Latn tpi_Latn